PJW โชว์รายได้ Q2/61 โตแจ่ม รับยอดขายนิวโมเดลชิ้นส่วนยานยนต์พุ่ง
PJW โชว์รายได้ Q2/61 โตแจ่ม รับยอดขายนิวโมเดลชิ้นส่วนยานยนต์พุ่ง มั่นใจครึ่งปีหลังโตต่อรับคำสั่งซื้อเพิ่ม
14 ส.ค. 2561

นายวิวรรธน์ เหมมณฑารพ ประธานกรรมการบริหาร บริษัท ปัญจวัฒนาพลาสติก จำกัด (มหาชน) หรือ PJW เปิดเผยว่า ผลการดำเนินงานในงวดไตรมาส 2/61 บริษัทมีรายได้รวมอยู่ที่ 770 ล้านบาท เติบโตขึ้น 13.8% เทียบกับงวดเดียวกันของปีก่อน ส่งผลให้มีกำไรสุทธิ 8.1 ล้านบาท ขณะที่งวดครึ่งปีแรก มีรายได้รวมอยู่ที่ 1,490.6 ล้านบาท เติบโต 6.3 % จากงวดเดียวกันของปีก่อน ส่วนกำไรสุทธิอยู่ที่ 15 ล้านบาท
โดยปัจจัยที่ส่งผลให้บริษัทมีรายได้เพิ่มขึ้น เนื่องจากการเติบโตของยอดขายนิวโมเดลของชิ้นส่วนยานยนต์ อีกทั้งโรงงานพ่นสียังมีความสามารถใช้กำลังการผลิตได้สูงขึ้น ซึ่งคาดว่ากำลังการผลิตของโรงพ่นสีจะเต็มภายในปีหน้า
ด้านสินค้าประเภทบรรจุภัณฑ์น้ำมันหล่อลื่น เริ่มมีแนวโน้มที่ปรับตัวดีขึ้น ซึ่งปริมาณคำสั่งซื้อจากลูกค้าเริ่มทยอยกลับมา ส่วนสินค้าประเภทบรรจุภัณฑ์นม และนมเปรี้ยวมียอดคำสั่งซื้อที่เพิ่มขึ้นเล็กน้อยแต่คาดว่าจะเพิ่มขึ้นจากผลิตภัณฑ์ใหม่ในครึ่งปีหลัง อย่างไรก็ตามอัตรากำไรขั้นต้นยังไม่ได้ตามเป้าหมายสาเหตุหลักมาจากราคาเม็ดพลาสติกที่เพิ่มสูงขึ้นอย่างต่อเนื่อง ซึ่งจะได้ปรับราคาในไตรมาสถัดไป และได้รับผลกระทบจากการปรับค่าแรงขั้นต่ำเมื่อช่วงเดือนเมษายน ทั้งนี้ฝ่ายบริหารได้เร่งปรับปรุงประสิทธิภาพการผลิตเพื่อลดผลกระทบจากค่าแรงงานที่สูงขึ้นดังกล่าว
ทั้งนี้ บริษัทฯยังเชื่อว่าแนวโน้มภาพรวมธุรกิจในครึ่งปีหลังจะดีกว่าครึ่งปีแรก ตามคำสั่งซื้อที่เข้ามาต่อเนื่อง จากการเติบโตของยอดขายนิวโมเดลของชิ้นส่วนยานยนต์ และโดยปกติแล้วการผลิตชิ้นส่วนนิวโมเดลใหม่จะมีประสิทธิภาพดีขึ้น หลังจากที่ผลิตมาแล้วระยะหนึ่ง เพราะผู้ผลิตจะมีความชำนาญ ทำให้ได้คุณภาพสินค้าตรงตามมาตรฐานในจำนวนมากขึ้น ซึ่งจะช่วยสร้างรายได้และกำไรขั้นต้นสูงขึ้นกว่าการผลิตในช่วงเริ่มต้น
นอกจากนี้ บริษัทฯมีแผนเตรียมจะออกผลิตภัณฑ์ใหม่ และสามารถวางจำหน่ายทำให้เกิดการรับรู้รายได้ภายในครึ่งปีหลังของปี 2561 ซึ่งบริษัทมั่นใจว่ายอดขายในปีนี้จะสามารถเติบโตได้ตามเป้าหมายที่วางไว้หรือเติบโต 8%จากปีก่อน
 
อนึ่ง บริษัท ปัญจวัฒนาพลาสติก จำกัด (มหาชน) หรือ PJW รายงานผลการดำเนินงานงวดไตรมาส 2/2561 สิ้นสุดวันที่ 30 มิ.ย.61 ดังนี้
